**ΠΡΟΣΚΛΗΣΗ – ΠΡΟΚΗΡΥΞΗ**

Η **Ιατρική Σχολή του Εθνικού και Καποδιστριακού Πανεπιστημίου Αθηνών** σε συνεργασία με το **Ερευνητικό Κέντρο Βιοϊατρικών Επιστημών «Αλέξανδρος Φλέμιγκ»** οργανώνει Διιδρυματικό Πρόγραμμα Μεταπτυχιακών Σπουδών (ΔΠΜΣ.) το οποίο οδηγεί στην απόκτηση Διπλώματος Μεταπτυχιακών Σπουδών (ΔΜΣ) στη **«Μοριακή Βιοϊατρική: Μηχανισμοί Ασθενειών, Μοριακές και Κυτταρικές θεραπείες και Βιοκαινοτομία».**

Για την απόκτηση ΔΜΣ γίνονται δεκτοί, κατόπιν επιλογής και εφόσον πληρούν τις απαραίτητες προϋποθέσεις για την επιτυχή παρακολούθηση των μαθημάτων, πτυχιούχοι τμημάτων Σχολών Επιστημών Υγείας και Τμημάτων Σχολών συναφών Θετικών Επιστημών ΑΕΙ, ΑΤΕΙ και πολυτεχνικών σχολών (π.χ. Ιατρικής, Βιολογίας, Μοριακής Βιολογίας, Βιοχημείας, Χημείας, Χημικών μηχανικών, Φυσικής, Φαρμακευτικής, Οδοντιατρικής, Βιοτεχνολογίας, (Βιο)πληροφορικής, Νοσηλευτικής και άλλων συναφών πεδίων των Επιστημών της Ζωής) της ημεδαπής καθώς και απόφοιτοι αντίστοιχων Τμημάτων, αναγνωρισμένων από τον ΔΟΑΤΑΠ, ομοταγών Ιδρυμάτων της αλλοδαπής (ν.3685/2008). Απόφοιτοι άλλων σχολών που δεν σχετίζονται με το πεδίο των επιστημών ζωής (πχ Πληροφορικής, Στατιστικής κα) γίνονται δεκτοί υπό την προϋπόθεση ότι διαθέτουν βασικές γνώσεις μοριακής και κυτταρικής βιολογίας που τεκμηριώνονται με επιτυχή παρακολούθηση σχετικών με το αντικείμενο μαθημάτων Πανεπιστημιακού Ιδρύματος ή συναφών εκπαιδευτικών προγραμμάτων και εν τέλει με την εξέταση κατά τη διάρκεια της προσωπικής συνέντευξης.

Ο μέγιστος αριθμός των μεταπτυχιακών φοιτητών που θα επιλεγούν και θα εγγραφούν κατά το ακαδημαϊκό έτος 2018-2019 στο ΔΠΜΣ για απόκτηση ΔΜΣ είναι 25.

Οι υποψήφιοι θα εγγραφούν στην Ιατρική Σχολή του Εθνικού και Καποδιστριακού Πανεπιστημίου Αθηνών.

Η διάρκεια του ΔΠΜΣ για απόκτηση ΔΜΣ είναι τέσσερα (4) ακαδημαϊκά εξάμηνα.

Η γλώσσα διδασκαλίας του Προγράμματος είναι η **Αγγλική**.

Η παρακολούθηση του Προγράμματος για λήψη ΔΜΣ, συνεπάγεται καταβολή διδάκτρων από κάθε φοιτητή / τρια για τα λειτουργικά έξοδα που ανέρχονται συνολικά σε 1.000,00€ ανά εξάμηνο. Τα δίδακτρα καταβάλλονται στην αρχή κάθε εξαμήνου σε μία (1) δόση.

Οι εγγεγραμμένοι στο ΔΠΜΣ απολαμβάνουν όλων των ευεργετημάτων, τα οποία ορίζει η σχετική με τη φοιτητική ιδιότητα, νομοθεσία.

**Η επιλογή των μεταπτυχιακών φοιτητών γίνεται με συνεκτίμηση των εξής κριτηρίων**:

* Το γενικό βαθμό του πτυχίου.
* Το βαθμό επίδοσης σε προπτυχιακά μαθήματα συναφή με το αντικείμενο του ΔΠΜΣ
* Το βαθμό επίδοσης και το αντικείμενο της προπτυχιακής διπλωματικής εργασίας όπου υπάρχει.
* Την τυχόν ερευνητική δραστηριότητα του υποψηφίου (εργαστηριακή εμπειρία, ερευνητικές εργασίες, δημοσιεύσεις κλπ)
* Επίπεδο Αγγλικής γλώσσας.
* Τις συστατικές επιστολές.
* Την επίδοση στην προσωπική συνέντευξη, από την Επιτροπή Επιλογής Μεταπτυχιακών Φοιτητών.

Οι αιτήσεις των ενδιαφερόμενων **υποβάλλονται υποχρεωτικά ηλεκτρονικά** στην ιστοσελίδα του ΔΠΜΣ:

<http://www.molecularbiomedicine.gr/>

**Ημερομηνία λήξης υποβολής αιτήσεων: ΔΕΥΤΕΡΑ 27 ΑΥΓΟΥΣΤΟΥ 2018**

Οι ενδιαφερόμενοι καλούνται να υποβάλλουν ηλεκτρονικά τα ακόλουθα δικαιολογητικά:

1. Αντίγραφο πτυχίου. Επισημαίνεται ότι θα γίνονται αποδεκτές και αιτήσεις που θα συνοδεύονται από δήλωση του Ν. 1599/86 στην οποία θα δηλώνεται ότι αναμένεται η επιτυχής ολοκλήρωση των προπτυχιακών σπουδών και θα αναφέρονται αναλυτικά τα μαθήματα που εκκρεμούν για την εξεταστική περίοδο του Σεπτεμβρίου. Σε αυτή την περίπτωση και εφόσον ο/η υποψήφιος/α γίνει δεκτός/ή στο ΔΠΜΣ θα πρέπει να προσκομίσει τη βεβαίωση ολοκλήρωσης των σπουδών και το επικυρωμένο αντίγραφο πτυχίου.
2. Βεβαίωση ισοτιμίας και αντιστοιχίας του πτυχίου από το ΔΟΑΤΑΠ για τους υποψηφίους που προέρχονται από Πανεπιστήμια του εξωτερικού.
3. Πιστοποιητικό αναλυτικής βαθμολογίας προπτυχιακών σπουδών νομίμως επικυρωμένο.
4. Αναλυτικό βιογραφικό σημείωμα που θα περιλαμβάνει στοιχεία από τις σπουδές, την ερευνητική ή επαγγελματική δραστηριότητα και τα ενδιαφέροντα του υποψηφίου (στην **Αγγλική Γλώσσα**).
5. Δύο Συστατικές επιστολές, οι οποίες στέλνονται απευθείας από τους συστήνοντες στην ηλεκτρονική διεύθυνση **molecularbiomedicine@med.uoa.gr** εντός της προθεσμίας υποβολής των αιτήσεων.
6. Τεκμηρίωση γνώσης της Αγγλικής γλώσσας.
7. Σύντομο σημείωμα (1 σελίδα) όπου θα αναφέρονται οι λόγοι και τα κίνητρα της αίτησης στο συγκεκριμένο Μεταπτυχιακό Πρόγραμμα σε σχέση με τα ενδιαφέροντα του αιτούντος (στην **Αγγλική Γλώσσα**).
8. (Προαιρετικό) Σύντομο βίντεο (1,5min) όπου ο υποψήφιος θα αναφέρει τους λόγους που επέλεξε το συγκεκριμένο μεταπτυχιακό πρόγραμμα (στην **Αγγλική Γλώσσα**).

Οι υποψήφιοι θα ενημερώνονται από τη Γραμματεία του ΔΠΜΣ για τον τόπο και την ώρα της προσωπικής συνέντευξης.

Οι επιτυχόντες στο ΔΠΜΣ υποχρεούνται να καταβάλλουν κατά την ημέρα της εγγραφής τους αντίγραφα όλων των δικαιολογητικών που καταθέσαν ηλεκτρονικά καθώς και αντίγραφο της ηλεκτρονικής τους αίτησης.

Για περισσότερες πληροφορίες μπορείτε να επικοινωνείτε με την Γραμματεία του ΔΠΜΣ στην ηλεκτρονική διεύθυνση: molecularbiomedicine@med.uoa.gr ή στο τηλέφωνο (+30) 210 - 96 56 507

**O Πρόεδρος της Ιατρικής Σχολής**

**Καθηγητής Πέτρος Π. Σφηκάκης**